section_heading: Vojna karijera
paragraph_text: U listopadu 1900. imenovan je zapovjednikom bojne u 95. pješačkoj pukovniji gdje služi do kolovoza 1902. kada se vraća na službu u Glavni stožer na mjesto načelnika odjela. Mjesec dana poslije, u rujnu 1902., unaprijeđen je u čin potpukovnika, te s tim činom u listopadu postaje najprije privremenim, a od rujna 1903., i trajnim načelnikom stožera III. korpusa kojim je zapovijedao Karl von Bülow. Dužnost načelnika stožera III. korpusa koji je sjedište imao u Berlinu obnašao je do svibnja 1907. kada je imenovan zapovjednikom 115. gardijske pukovnije u kojoj je nekada služio i zapovijedao satnijom. Navedenom pukovnijom zapovijeda do ožujka 1910. kada je promaknut u čin general bojnika, te imenovan zapovjednikom 74. pješačke brigade smještene u Stettinu. U veljači 1911. postaje zamjenikom načelnika Glavnog stožera, dok je u travnju 1912. promaknut u čin general poručnika. U studenom 1912. imenovan je zapovjednikom prestižne 1. gardijske pješačke divizije smještene u Berlinu na čijem čelu je dočekao i početak Prvog svjetskog rata.